Спортым зэрызрагъэужьым топсэлъыхь
Къэбэрдей-Балъкъэр Республикэм спортымкIэ и федерацэхэм я лэжьыгъэм кърикIуам иджыблагъэ щытепсэлъыхьащ КъБР-м и Парламентым Спортымрэ туризмэмкIэ и комите-тым иригъэкIуэкIа зэIущIэм. Абы хэтащ КъБР-м и Парламентым и УнафэщIым и къуэдзэ Жанатаев Сэлим, КъБР-м и Парламентым ЭкономикэмкIэ, инвестицэхэмрэ хьэрычэт IуэхумкIэ и комитетым и унафэщI, «КъБР-м боксымкIэ и федерацэ» жылагъуэ зэгухьэныгъэм и унафэщI Iэпщэ Заур, депутатхэр, республикэм спортымкIэ и федерацэхэм я лIыкIуэхэр.
ЗэIущIэр къыщызэIуихым, КъБР-м и Парламентым Спортымрэ туризмэмкIэ и комитетым и унафэщI Бэрэгъун Арсен къыхигъэщащ спортымкIэ федерацэхэм я къалэным ехъулIэныгъэшхуэхэр къэзыхьыну щIэблэ гъэсэным и мызакъуэу, щIалэгъуалэ узыншэ къэгъэхъуныр, физическэ щэнхабзэм и лъапIэныгъэхэр къагуригъэIуэныр зэрыхыхьэр. Къэпсэлъам къызэхуэсахэр къыхуриджащ абы и лъэныкъуэкIэ мы зэманым зы- Iууэ гугъуехьхэр зыхуэдэр жаIэну.
КъБР-м спортымкIэ и министрым и къуэдзэ Анаев Аслъэн жиIащ Урысей Федерацэм и спорт гуп хэхам хагъэхьэн ягъэ-хьэзырыным теухуауэ Къэбэрдей-Балъкъэрым спортым и лIэужьыгъуи 9 зэрыщыIэр. Ахэр: бокс, дзюдо, атлетикэ хьэлъэмрэ псынщIэмрэ, бэнэкIэ, футбол, Iэпщэрыбанэ, зи лъакъуэхэм сэкъат иIэхэм папщIэ атлетикэ псынщIэ, тхэквондо (зи тхьэкIумэхэм зэхамыххэм я спорт).
Физическэ щэнхабзэмрэ спортымрэ дахьэх ныбжьыщIэхэр пэIэщIэ хуохъу фадэм, тутыным, афияным щIэпхъаджагъэ ялэжьыным.
Мы зэманым республикэм щолажьэ спортымкIэ щIыналъэ федерацэ 38-рэ: 15-р — олимп спорт лIэужьыгъуэхэмкIэ, 1-р — сурдолимпымкIэ, 22-р нэгъуэщIхэмкIэ. ФедерациплIым мы гъэм яухащ я къэрал аккредитацэр.
Республикэм щыIэ спорт лIэужьыгъуэхэм нэхъыбэ драгъэхьэхын, абы хэтхэм я зэфIэкIым хагъэхъуэн, цIыхухэм я узыншагъэм кIэлъагъэплъыжын мурадкIэ, КъБР-м СпортымкIэ и министерствэмрэ спортымкIэ федерацэхэмрэ 2017 гъэм щIышылэм и 1-м щегъэжьауэ ирагъэкIуэкIащ Iуэхугъуэ 250-м щIигъу. Абы щыщу 37-м урысейпсо, дунейпсо мыхьэнэ яIэу щытащ.
Анаевым я гугъу ищIащ цIыхубзхэмрэ цIыхухъухэмрэ я деж дзюдомкIэ я Урысей чемпионатым, авиамодельнэ спортымкIэ дуней-
псо кубокым, ныбжьыщIэхэм мас-рестлингымкIэ я урысейпсо зэхьэзэхуэм, СССР-м спортымкIэ и мастер Бабаев Къуанч и фэеплъу ныбжьыщIэхэм дзюдомкIэ я урысейпсо турнирым, авиацэ псын-щIэ спортымкIэ Урысей чемпионатым, тхэквондомкIэ «Iуащхьэмахуэ и кубок» урысейпсо зэпеуэм, спортым и мастер, СССР-м и чемпион Iэпщэ Александр и фэеплъу футболымкIэ урысейпсо турнирым хуэдэхэм я мыхьэнэм.
2017 гъэм и щIышылэм къыщыщIэдзауэ, республикэм и спортсменхэр хэтащ урысейпсо, дунейпсо мыхьэнэ зиIэ спорт зэхьэзэхуи 119-м. Абыхэм текIуэныгъэ 402-рэ къахьащ.
2017 гъэм республикэм и спортсмени 129-р хагъэхьащ Урысейм и ныбжьыщIэ, юниор, балигъ спорт гуп щхьэхуэхэм икIи мызэ-мытIэу зэхьэзэхуэхэм увыпIэ лъагэхэр щызыIэрагъэхьащ.
Республикэм дежкIэ спорт лIэужьыгъуэщIэу щыт псыIуфэ волейболым зегъэужьыным теухуауэ зэIущIэм къыщыпсэлъащ КъБР-м волейболымкIэ и федерацэм и унафэщI Гуэнокъуэ Руслан.
Шабзэ гъэуэнымкIэ федера- цэм и унафэщI Кулюшин Алек- сей я лэжьыгъэмрэ спортсмен- хэм къагъэлъагъуэ зэфIэкIхэмрэ тепсэлъыхьащ. Абы зэрыжиIамкIэ, спортсменхэм ящыщ куэдым я узыншагъэм сэкъат иIэми, текIуэныгъэм псэемыблэжу зэрыщIэбэным и фIыгъэкIэ щIыналъэ, урысейпсо мыхьэнэ зиIэ зэхьэзэхуэхэм ехъулIэныгъэ къащыхуохь. ШабзэкIэ уэнымкIэ федерацэр Къэбэрдей-Балъкъэрым къызэрыщызэрагъэпэщрэ илъэсиплIым щIигъуащ, мы зэманым а спорт лIэужьыгъуэм нэхъ зиужь хъуащ, абыхэм зыщагъасэ Налшык къалэм дэт «Гладиатор» спорт IуэхущIапIэм.
ЗэIущIэм къыщыпсэлъащ КъБР-м самбэмкIэ и федерацэм и унафэщI Къущхьэкъан Замир, шахматымрэ шашкэмкIэ федерацэм и унафэщI Щыхьмырзэ Артур, нэгъуэщIхэри.
Бэрэгъун Арсен зэIущIэм хэтахэм фIыщIэ яхуищIащ. Абы къыхигъэщащ 2018 гъэм екIуэкIыну Олимп Джэгухэм Урысейм и гупыр хамыгъэхьэну МОК-м ищIа унафэр зэрыфIэмытэмэмыр. Абы жиIахэмкIэ псори арэзы хъуащ икIи къыхагъэщащ политикэр спортым хэппщэну къызэремызэгъыр.
КъБР-м и Парламентым и пресс-IуэхущIапIэ.
